Informatīvais ziņojums
[bookmark: _Hlk82519853]par Eiropas Savienības konkurētspējas ministru 2024. gada 8.-9. jūlija neformālajā sanāksmē izskatāmajiem jautājumiem

2024. gada 8.-9. jūlijā Budapeštā, Ungārijā, notiks Eiropas Savienības (turpmāk – ES) konkurētspējas ministru neformālā sanāksme. Ungārijas prezidentūras viena no prioritātēm ir ES konkurētspējas veicināšana, un sanāksmē plānots pārrunāt turpmākos soļus un situācijas attīstību, jo īpaši pēc aizvadītajām Eiropadomes sarunām 2024. gada 17.-18. aprīlī par konkurētspējas un ES vienotā tirgus stiprināšanu. Sanāksmes diskusiju daļa tiks veltīta sarunām par e-mobilitātes un mākslīgā intelekta ietekmi uz konkurētspēju.

1. Konkurētspējas dienas kārtībai piemērotas vides radīšana (Setting the scene for a competitiveness agenda)
Ņemot vērā ģeopolitisko realitāti un ar to saistītos sociālekonomiskos izaicinājumus, ES ir jārīkojas izlēmīgi, lai nodrošinātu savu ilgtermiņa konkurētspēju, labklājību un vadošo lomu pasaules mērogā, kā arī stiprinātu savu stratēģisko suverenitāti. 2024. gada aprīļa Eiropadomē valstu līderi vienojās, ka ir vajadzīgs jauns Eiropas konkurētspējas kurss un aicināja Eiropas Komisiju (turpmāk – EK) līdz 2025. gada jūnijam izstrādāt jaunu horizontālu stratēģiju modernizētam vienotajam tirgum, lai uzlabotu ES uzņēmēju konkurētspēju pasaulē un, lai ES kļūtu noturīgāka pret dažādām krīzēm. Stratēģija ir jābalsta uz labi funkcionējošu vienoto tirgu. 
2024. gada 20. februārī Antverpenē Eiropas rūpniecības samita ietvaros tapa deklarācija[footnoteRef:2], kas ietver aspektus, kas svarīgi Eiropas rūpniecības attīstībai. Šobrīd deklarācijai ir pievienojušies 1238 parakstītāji, t.sk. 841 rūpniecības uzņēmums. Deklarācija ir kā ceļa karte jaunajai EK un Eiropas Parlamentam, lai Eiropu padarītu konkurētspējīgāku pasaules tirgos, rūpniecības attīstību liekot kā vienu no stūrakmeņiem Eiropas stratēģiskajā darba kārtībā 2024.-2029. gadam. [2:  https://antwerp-declaration.eu/
] 

Deklarācija ietver vairākus rīcības virzienus. Tajā uzsvērta nepieciešamība: 
1) nodrošināt piekļuvi finansējumam, tajā pašā laikā saglabājot fokusu uz energoietilpīgo nozaru atbalsu un nepieciešamību pēc vienkāršākiem valsts atbalsta noteikumiem; 
2) koncentrēties uz lētiem zema oglekļa satura enerģijas projektiem un izstrādāt ES enerģētikas stratēģiju pārrobežu enerģijai un ūdeņraža tīkliem; 
3) palielināt vietējo ieguves rūpniecību, ilgtspējīgu pārstrādi un būtisku izejvielu pārstrādi, paplašināt atjaunojamās un cirkulārās oglekļa izejvielas un nodrošināt piegādes, izmantojot globālas partnerības un tirdzniecības darījumus; 
4) veicināt neto nulles un aprites produktus ar skaidrām marķēšanas, publiskā iepirkuma un privāto pircēju programmām, paplašinot neto nulles nozares likumu un kritisko izejvielu likumu;
5) atbalstīt zinātnisko un tehnoloģisko inovāciju, digitalizāciju un intelektuālā īpašuma aizsardzības veicināšanu un uzņēmējdarbību, izvairoties no detalizētiem noteikumiem;
6) saskaņot politiku ar rūpniecības vajadzībām, lai veicinātu likumdošanas integrāciju un atbilstību EK darba kārtībai.
Papildus Antverpenes deklarācijai jaunās EK darba programmu zināmā mērā ietekmēs arī divi augsta līmeņa ziņojumi: 
1) Jacques Delors institūta prezidenta Enriko Leta ziņojums par vienotā tirgus nākotni, kas tika prezentēts 2024. gada aprīlī un 
2) ekonomista, bijušā Eiropas Centrālās bankas prezidenta un Itālijas premjerministra Mario Dragi ziņojums par Eiropas konkurētspējas nākotni, kas gaidāms š.g. jūlija beigās.
E. Leta ziņojumā par vienotā tirgus nākotni ir piedāvāti šādi pasākumi:
· privātā un publiskā finansējuma novirzīšana zaļai un digitālai pārejai ražošanā;
· pilnveidot pieeju valsts atbalsta politikām, nosakot vienotus un visā ES piemērojamus valsts atbalsta nosacījumus, kā arī attīstot tālāk IPCEI (Important Projects of Common European Interest) projektus;
· piektās ES vienotā tirgus brīvības ieviešana, kas attiektos uz izglītību, pētniecību un inovācijām;
· veicināt ES uzņēmumu izaugsmi un eksportspēju, lai tie būtu spējīgi uz vienādiem spēles noteikumiem konkurēt starptautiskā mērogā;
· stiprināt ES vienoto tirgu, padziļinot integrāciju finanšu pakalpojumu, enerģētikas un elektronisko sakaru jomās;
· vienkāršot daudzlīmeņu tiesisko regulējumu un mazināt administratīvo slogu, lai novērstu ES vienotā tirgus sadrumstalotību, vienkāršojot esošo regulējumu, harmonizējot prasības, paredzot regulu izmantošanu kā priekšnosacījumu ES vienotā tirgus jautājumos, kā arī nosakot saistošus kritērijus iespējamo ES tiesību pārkāpumu izvērtēšanai ES dalībvalstīs;
· izstrādāt Eiropas uzņēmējdarbības kodeksu;
· izveidot ES paplašināšanās solidaritātes mehānismu, kam piešķirti finanšu resursi, lai nodrošinātu vienmērīgu ES paplašināšanās procesu;
· virzīties uz kopēju tirgu drošības un aizsardzības industrijai;
· izveidot pastāvīgu pilsoņu konferenci kā instrumentu, kura ietvaros iedzīvotāji var sniegt viedokli un atgriezenisko saiti par ES politiku, lai palielinātu pilsoņu līdzdalību ES vienotajā tirgū.
Latvijas nostāja:
Spēkā ir 2023. gada 16. maija Ministru kabineta (turpmāk – MK) sēdē apstiprinātā Ekonomikas ministrijas nacionālā pozīcija Nr. 1 “Par Eiropas Komisijas komunikāciju “Vienotajam tirgum – 30”” un nacionālā pozīcija Nr. 1 “Eiropas Komisijas paziņojumu "ES ilgtermiņa konkurētspēja: ar skatu nākotnē pēc 2030. gada””. Spēkā ir arī 2024. gada 16. aprīļa MK sēdē apstiprinātā Ārlietu ministrijas nacionālā pozīcija Nr. 1 “Par 2024. gada 17. -18. aprīļa ārkārtas Eiropadomē izskatāmajiem jautājumiem”. 
Latvija uzskata, ka izstrādājot jaunus ES tiesību aktus, jāturpina ievērot vienotā tirgus principi, t. sk. četras pamatbrīvības. Jāveicina dažādu politikas jomu saskaņotība, atrodot pareizo līdzsvaru starp, piemēram, vides, patērētāju, darba ņēmēju, sabiedrības veselības, drošības un aizsardzības mērķiem, vienlaikus neapdraudot rūpniecību un darba devēju intereses ES ietvaros. Īpaša uzmanība būtu jāpievērš administratīvā sloga mazināšanai un pieaugošajam normatīvajam ietvaram ES, kas jo īpaši negatīvi ietekmē mazos un vidējos uzņēmējus. Ir jāpārskata un jāvienkāršo esošie ES tiesību akti, tos konsolidējot, novēršot ziņošanas prasību pārklāšanos un izvērtējot to lietderību. Vienlaikus ir svarīgi saglabāt informācijas tvērumu, kas ir pieejams ziņošanas ietvaros, t. sk., izmantojot digitālus risinājumus. 
Diskutējot par ES vienotā tirgus pilnveidošanu un ES konkurētspējas veicināšanu svarīgi ir nodrošināt ES stratēģisko neatkarību, t.sk. nodrošināt nepārtrauktību piegāžu ķēdēs un dalībvalstu sadarbību izejvielu pieejamībā. Tāpēc svarīgi EK turpināt uzsākto darbu pie izejvielu partnerībām ar izejvielām bagātiem partneriem trešajās valstīs, kā tas ir bijis ar Kazahstānu, Uzbekistānu, Namībiju, Grenlandi. Vienlaikus jāpievērš pastiprināta uzmanība ne tikai ārējās tirdzniecības politikai un piegāžu drošībai no trešajām valstīm, bet arī vietējo izejvielu plašākas izmantošanas un ieguves rūpniecības veicināšanas sekmēšana kā atslēga stratēģiskās autonomijas kāpināšanai, un inovācijas vietējo resursu plašākā izmantošanā, rodot ilgtspējīgu līdzsvaru starp dekarbonizācijas mērķu sasniegšanu, dabas aizsardzību un apgādes drošību.

2. E-mobilitāte: kā veidot konkurētspējīgu ekosistēmu (E-mobility: How to build a competitive ecosystem)
Elektromobilitāte (jeb e-mobilitāte) ir izveidojusies par atsevišķu transporta apakšnozari, kas ietver elektrotransportlīdzekļu un to funkcionēšanai nepieciešamās infrastruktūras, resursu un pakalpojumu, kā arī komunikāciju un vadības sistēmu izstrādāšanu, ražošanu un lietošanu.
Šīs nozares regulējumu veido ES transporta politikas dokumenti un normatīvie akti. Taču vieni no svarīgākajiem plānošanas dokumentiem e-mobilitātes jomā ir 2011. gada 28. martā apstiprinātā ES transporta politikas Baltā grāmata “Ceļvedis uz Eiropas vienoto transporta telpu – virzība uz konkurētspējīgu un resursefektīvu transporta sistēmu”[footnoteRef:3] un 2020. gada 9. decembrī publicētā EK komunikācija "Ilgtspējīgas un viedas mobilitātes stratēģija - Eiropas transporta virzība uz nākotni”, kas ietver arī rīcības plānu[footnoteRef:4]. Rīcības plānā definēti konkrēti atskaites punkti, nosakot, ka visiem transporta veidiem jākļūst ilgtspējīgākiem ar plaši pieejamām zaļajām alternatīvām un piemērotiem stimuliem pārejas virzīšanai. Paredzēts, ka konkrēti starpposma mērķi ļaus Eiropas transporta sistēmai virzīties uz gudru un ilgtspējīgu nākotni. [3:  https://eur-lex.europa.eu/LexUriServ/LexUriServ.do?uri=COM:2011:0144:FIN:EN:PDF]  [4:  https://eur-lex.europa.eu/legal-content/LV/TXT/?uri=CELEX:52020DC0789] 

Plānots, ka:
līdz 2030. gadam: 
· pa Eiropas autoceļiem brauks vismaz 30 miljoni bezemisiju transportlīdzekļu; 
· 100 Eiropas pilsētas būs klimatneitrālas; 
· ātrgaitas dzelzceļa satiksmes apjoms divkāršosies; 
· regulārajiem kolektīvajiem braucieniem ne vairāk kā 500 km attālumā ES vajadzētu kļūt oglekļneitrāliem;
· lielā mērogā tiks izvērsta automatizēta mobilitāte;
· bezemisiju kuģi būs gatavi ieviešanai tirgū;
līdz 2035. gadam:
· lielie bezemisiju gaisa kuģi būs gatavi ieviešanai tirgū.
savukārt līdz 2050. gadam:
· gandrīz visi vieglie automobiļi, furgoni, autobusi, kā arī jauni lielas noslodzes transportlīdzekļi būs bezemisiju;
· dzelzceļa kravu pārvadājumu apjoms divkāršosies;
· ātrgaitas dzelzceļa satiksmes apjoms trīskāršosies
· visaptverošajā tīklā darbosies multimodālais Eiropas transporta tīkls (TEN-T), kas aprīkots ilgtspējīgam un viedam transportam ar ātrgaitas savienojamību.
Latvijas nostāja:
Spēkā ir 2022. gada 1. marta MK sēdē apstiprinātā Satiksmes ministrijas pozīcija Nr. 1 “Komisijas paziņojums Eiropas Parlamentam, Padomei, Eiropas Ekonomikas un sociālo lietu komitejai un Reģionu komitejai: Jaunais ES pilsētu mobilitātes ietvars”. Papildus Latvijas nostāja ir balstīta Ekonomikas ministrijas izstrādātajā nacionālā pozīcijā Nr. 1 “Par Eiropas Komisijas paziņojumu “Zaļā kursa industriālais plāns neto nulles emisiju laikmetam””, kas apstiprināta 2023. gada 28. februāra MK sēdē, un Latvijā izstrādātajās Nacionālās industriālās politikas pamatnostādnēs 2021. –2027. gadam (NIP2027), kas ir vidēja termiņa politikas plānošanas dokuments un, kas aptver visas industriālās politikas nozares, kā arī nosaka ekonomiskās izaugsmes veicināšanas mērķus un prioritātes turpmākajiem septiņiem gadiem.
2020. gada 23. janvārī ir apstiprināts Nacionālais enerģētikas un klimata plāns 2021.-2030. gadam (turpmāk – NEKP). NEKP nosaka Latvijas valsts enerģētikas un klimata politikas pamatprincipus, mērķus un rīcības virzienus turpmākajiem desmit gadiem, ņemot vērā ieskicētos ilgtermiņa attīstības virzienus. 2024. gada laikā NEKP ietvaros paredzēts izstrādāt vairākus papildu pasākumus, lai sasniegtu nospraustos klimata mērķus. Plānā noteikts, ka Latvija plāno palielināt atjaunojamo energoresursu (turpmāk – AER) īpatsvaru transportā, ieviešot pienākumu degvielas piegādātājiem realizēt no AER iegūtu enerģiju, vienlaikus veicinot biometāna ražošanu un tā  patēriņu sabiedriskajā transportā, kā arī turpinot attīstīt iespējas izmantot citus bezemisiju degvielas veidus. Papildus dzelzceļa elektrifikācijai, Latvija plāno turpināt straujāku elektromobilitātes attīstību kā mobilitātes, energoefektivitātes un AER mērķu risinājumu. 
Viedā mobilitāte, piemēram, alternatīvās degvielas un biodegvielas – ūdeņradis, biogāze, elektropiedziņas un enerģijas atguves tehnoloģijas, automatizētais transports un inteliģentās transporta sistēmas, risinājumi elektromobilitātes ieviešanai un attīstīšanai, uz resursefektivitāti un dekarbonizāciju orientēta transporta un mobilitātes t.sk. multimodālo, sistēmu, plānošana un dizains ir viena no jomām, kurā plānā noteikto mērķu sasniegšanai pētniecības un inovāciju jomas ietvaros tik sniegts atbalsts.
ES konkurētspējas palielināšana kopumā un dalībvalstu plašāka iesaiste piegāžu ķēžu nodrošināšanā caur ārējo atkarību mazināšanu būtu svarīgs priekšnosacījums elektromobilitātes un bezemisiju tehnoloģiju attīstībai. Tāpat, ņemot vērā ES lokalizācijas procentu elektro-mobilitātes risinājumu ražošanā būtu nepieciešams diskutēt par alternatīvajām degvielām kopumā nefokusējoties tikai uz e-mobilitāti, kā vienīgo risinājumu transporta enerģijā, bet sniedzot iespēju panākt ES kopīgos klimata mērķus tehnoloģiski neitrālā veidā. Konkurētspējas veicināšanā būtiski ir ņemt vērā, ka, plānojot pasākumus un prasības, ir jāizvērtē ekonomiskais pamatojums, kā arī valstu specifika attiecībā uz ģeogrāfisko izvietojumu, trešo valstu aspektu, satiksmes intensitāti u.c. aspektus, ņemot vērā finansiālās investīcijas, kas ir jāiegulda no valsts puses.
Tāpat spēkā ir MK 2021. gada 21. oktobra rīkojums Nr. 710 “Par Transporta attīstības pamatnostādnes 2021.-2027. gadam”[footnoteRef:5] (turpmāk – TAP2027), ko plānots pārskatīt 2024. gada laikā. To mērķis ir vērsts uz ilgtspējīgu cilvēka mobilitātes vajadzību apmierināšanu, vienlaikus sniedzot ieguldījumu valsts ekonomiskajā izaugsmē, t.sk. uzņēmējdarbības vides attīstībā un pieejamībā. TAP2027 izstrādātas, ņemot vērā starptautiskos un ES politikas plānošanas dokumentus attiecībā uz transporta nozares attīstību, uzsverot tādus aspektus kā multimodalitāti, sabiedrisko transportu, drošību/drošumu, digitalizācijas iespēju izmantošanu, AER izmantošanu un vienlaikus raugoties uz transporta nozares iespējām sniegt ieguldījumu klimata mērķu sasniegšanā. Dokuments iezīmē rīcības virzienus un uzdevumus multimodāla sabiedriskā transporta tīkla ar uzsvaru uz dzelzceļu attīstībai, starptautiskās savienojamības uzlabošanai, loģistikas pakalpojumu konkurētspējas paaugstināšanai, drošas un ilgtspējīgas transporta sistēmas pilnveidošanai (ietver  alternatīvo degvielu izmantošanu). Tāpat aktīva līdzdalība pētniecībā un atbalsts inovatīvu tehnoloģiju izmantošanai, ir rīcības transporta sektora turpmākajai attīstībai. [5:  https://likumi.lv/ta/id/327053-par-transporta-attistibas-pamatnostadnem-2021-2027-gadam] 

3. Mākslīgais intelekts: kā mākslīgais intelekts ietekmē Eiropas konkurētspēju (AI: How AI affects European Competitiveness)
OECD mākslīgā intelekta (turpmāk – MI) definīcija, kura tika pārņemta arī EK sagatavotajā MI aktā, nosaka, ka “MI sistēma ir mašinizēta sistēma, kura projektēta darboties ar dažādiem autonomijas līmeņiem, kura var pēc ieviešanas būt adaptīva, un kura eksplicītiem vai implicītiem mērķiem secina no informācijas, ko tā saņem, kā ģenerēt iznākumus, piemēram, prognozes, saturu, ieteikumus vai lēmumus, kas var ietekmēt fizisko vai virtuālo vidi”.
Eiropas Parlaments savā pētījumā par MI ietekmi uz ekonomiku (Economic impacts of artificial intelligence)[footnoteRef:6] aptverot 12 attīstītās valstis, kuras kopā rada vairāk nekā 0,5% no pasaules ekonomikas izlaides, prognozē, ka līdz 2035. gadam MI varētu divkāršot ikgadējos globālās ekonomikas izaugsmes rādītājus. Tiek paredzēts, ka MI šo izaugsmi virzīs trīs svarīgos veidos. Pirmkārt, tas ievērojami palielinās darba ražīgumu (līdz pat 40%), pateicoties inovatīvām tehnoloģijām, kas nodrošina efektīvāku ar darbaspēku saistītu laika pārvaldību. Otrkārt, MI radīs jaunu virtuālu darbaspēku, kas ziņojumā raksturots kā “inteliģenta automatizācija”, kas spēj risināt problēmas un pašmācīties. Treškārt, ekonomika gūs labumu arī no inovācijas izplatīšanās, kas ietekmēs dažādas nozares un jaunas ieņēmumu plūsmas. [6:  https://www.europarl.europa.eu/RegData/etudes/BRIE/2019/637967/EPRS_BRI(2019)637967_EN.pdf] 

Savukārt PricewaterhouseCoopers (PwC) pētījumā “MI revolūcijas izmantošana: kāda ir MI patiesā vērtība jūsu uzņēmumam un kā jūs varat gūt peļņu?”[footnoteRef:7] lēsts, ka pasaules IKP var pieaugt līdz pat 14% (ekvivalents 15,7 triljoniem ASV dolāru) līdz 2030. gadam MI izstrādes un ieviešanas paātrināšanās rezultātā. Pasaules IKP 2022. gadā sasniedza vairāk nekā 100 triljonus (100,66) ASV dolāru.  [7:  https://www.pwc.com/gx/en/issues/data-and-analytics/publications/artificial-intelligence-study.html] 

Jau šobrīd MI, īpaši ģeneratīvais MI, piemēram, ChatGPT, ir radījusi lielas izmaiņas ikdienā, bet tā ir tikai viena no daudzām MI izpausmēm, kas jau ir integrēta ikdienas dzīvē, piemēram, sociālo mediju algoritmos, finanšu prognožu analīzē, medicīniskajā diagnostikā un citur.
MI potenciāls revolucionizēt dažādas nozares, jo īpaši darba pasauli, ir veicinājis starptautiskos reglamentējošos centienus. ES izstrādājot MI tiesību aktus, cenšas veidot globālus standartus un tādu tiesisko regulējumu, kas līdzsvaro inovācijas un pamattiesības.
Neraugoties uz ambicioziem plāniem, ES atpaliek MI attīstībā zemo investīciju, sadrumstaloto tirgu un prasmju trūkuma dēļ. Lai kļūtu par globālu MI līderi, Eiropai ir jāpalielina investīcijas, jāracionalizē noteikumi, jārada dinamiska inovāciju ekosistēma, jānodrošina datu suverenitāte un jāsaglabā prasmes un zināšanas atbilstošā līmenī. Efektīvam regulējumam jābūt elastīgam, veicinot inovācijas, vienlaikus aizsargājot tiesības.
ES izstrādāja MI aktu (to plānots publicēt Eiropas Savienības Oficiālajā Vēstnesī šī gada jūlijā) ar mērķi nodrošināt juridisko noteiktību vienotajā tirgū, veicināt cilvēku centrisku un uzticamu MI izmantošanu, atbalstīt inovāciju, vienlaikus nodrošinot augstu veselības, drošības un pamattiesību aizsardzības līmeni. Šobrīd notiek darbs pie MI akta ieviešana Latvijā, kas paredz izveidot sistēmu MI darbības uzraudzībai. MI akts stāsies spēkā augustā un tā īstenošana plānota 36 mēnešu laikā, atkarībā no īstenojamās aktivitātes.
Latvijas nostāja:
[bookmark: _Hlk141783624]Spēkā ir 2023. gada 30. augusta MK sēdē apstiprinātā Vides aizsardzības un reģionālās attīstības ministrijas nacionālā pozīcija Nr. 2 “Eiropas Parlamenta un Padomes Regula, kas nosaka saskaņotas normas mākslīgā intelekta jomā (mākslīgā intelekta akts) un groza dažus Savienības leģislatīvos aktus”.
Nacionālās drošības padome 2024. gada 24. aprīlī atbalstīja Latvijas Nacionālā mākslīgā intelekta centra veidošanu. Centra uzdevums ir veidot kompetences centru MI izmantošanai valsts drošības un ekonomikas izaugsmes mērķiem.
Latvijā ir vēsturiski spēcīga IT izglītības un biznesa ekosistēma, kas pēdējos gados ir būtiski augusi. Latvija saskata MI nozari ar spēcīgu horizontālu ietekmi uz sabiedrību, nozari un komercdarbības vidi. Latvija ir globāli konkurētspējīga dažādos MI risinājumos, spējot MI tehnoloģijas izmantot daudzvalodu tehnoloģijas risinājumos, onkoloģisko slimību ārstēšanā, ūdens kvalitātes uzraudzīšanai, satiksmes intensitātes analīzei, satura ģenerēšanai e-komercijā, lietotāju aizdomīgu darbību identificēšanai informācijas sistēmās u.tml..
Latvija piedalās vairākās ES digitālo tehnoloģiju iniciatīvās. Tā ir Eiropas augstas veiktspējas datošanas (EiroHPC) kopuzņēmuma dalībniece, ir parakstījusi Deklarāciju par Eiropas blokķēdes partnerību un ES Sadarbības deklarāciju MI jomā.
Papildus jau identificētajiem pasākumiem, sadarbībā ar LIKTA tiek turpināts darbs pie digitālo risinājumu ieviešanai nepieciešamās normatīvās vides pilnveidošanas, īstenotas informēšanas, iedrošināšanas un motivēšanas aktivitātēm, kā arī īstenoti citi pasākumi, kas var sekmēt MI pakalpojumu izmantošanu uzņēmējdarbībā, lai līdz 2030. gadam sasniegtu ES noteikto mērķa vērtību.

[bookmark: _Hlk87451102]Latvijas delegācija
Delegācijas vadītājs:
Viktors Valainis	Ekonomikas ministrs;
[bookmark: _Hlk82592954]Delegācija:
Edgars Ozoliņš-Ozols	Specializētais atašejs - nozares padomnieks.


Ekonomikas ministrs:	V. Valainis

Valsts sekretārs:	E. Valantis

